কোনো অভিভাবকের পক্ষেই সম্ভব না সন্তানের রেজাল্ট ও ভবিষ্যতের ব্যাপারে একদম-ই চিন্তামুক্ত থাকা। এক্ষেত্রে যা করতে হবে তা হলো আপনার দুশ্চিন্তা নিয়ন্ত্রণে রেখে চাপ কমানো। সবসময় খেয়াল রাখবেন আপনার সন্তান যেন বুঝতে না পারে আপনার এত চিন্তার কারণ তাদের ব্যর্থতা। খুব অসাধারণ ছাত্র না হলে কোনো বাচ্চার পক্ষেই সম্ভব না একদম সব বিষয়ে আগ্রহ হওয়ার ও সমানভাবে ভালো করার। আপনার সন্তানকে সময় দিন পড়ার জিনিসগুলো বোঝার, তার সঙ্গে বসুন, যা বুঝতে কষ্ট হচ্ছে তা নিয়ে কথা বলুন তার ভয়ের জায়গাগুলোর ব্যাপারে। যদি অল্প চাপেই আপনার বাচ্চা ভয় পেয়ে যায় তাহলে দেরি না করে শিশুদের কাউন্সিলারের পরামর্শ নিন। অনেকেই দেখা যায় মাঝারি ধাঁচের ছাত্র হয়, কিন্তু শৈল্পিক বিষয়গুলোতে তাদের আগ্রহ থাকে। ছবি আঁকা, রান্না করা, খেলাধুলা, গান বাজনা বা এধরনের বিষয়ে আগ্রহ থাকলে আপনার আদরের সন্তানকে স্কুলের পাশাপাশি ভর্তি করিয়ে দিন শৈল্পিক ক্লাসে। সবচেয়ে বড় কথা, আপনার সন্তানকে ভালো কাজে আগ্রহ যোগান এবং সমর্থন করুন।